# Palmesøndag

## 28-03-2021

## Tekstrække: Første række

###  Læsning

Dette hellige evangelium skriver evangelisten Matthæus: Da de nærmede sig Jerusalem og kom til Betfage ved Oliebjerget, sendte Jesus to disciple af sted og sagde til dem: »Gå ind i landsbyen heroverfor, og I vil straks finde et æsel, som står bundet med sit føl. Løs dem, og kom med dem. Og hvis nogen spørger jer om noget, skal I svare: Herren har brug for dem, men vil straks sende dem tilbage.« Det skete, for at det skulle opfyldes, som er talt ved profeten, der siger: »Sig til Zions datter: Se, din konge kommer til dig, sagtmodig, ridende på et æsel og på et trækdyrs føl.« Disciplene gik hen og gjorde, som Jesus havde pålagt dem. De kom med æslet og føllet og lagde deres kapper på dem, og han satte sig derpå. Den store folkeskare bredte deres kapper ud på vejen, andre skar grene af træerne og strøede dem på vejen. Og skarerne, som gik foran ham, og de, der fulgte efter, råbte: »Hosianna, Davids søn! Velsignet være han, som kommer, i Herrens navn! Hosianna i det højeste!« Matthæusevangeliet 21,1-9

### Trosbekendelsen

Lad os blive stående og sammen bekende vores kristne tro:

Vi forsager Djævelen og alle hans gerninger og alt hans væsen.

Vi tror på Gud Fader, den Almægtige, himlens og jordens skaber.

Vi tror på Jesus Kristus, hans enbårne Søn, vor Herre,

som er undfanget ved Helligånden, født af Jomfru Maria, pint under Pontius Pilatus, korsfæstet, død og begravet, nedfaret til dødsriget, på tredje dag opstanden fra de døde,

opfaret til himmels, siddende ved Gud Faders, den Almægtiges, højre hånd,

hvorfra han skal komme at dømme levende og døde.

Vi tror på Helligånden,

den hellige, almindelige kirke,

de helliges samfund, syndernes forladelse,

kødets opstandelse og det evige liv. Amen

### Prædiken

Ovre i sognehuset, inde i depotrummet, står der et større æsel på hjul. Den minder mig om alle de traditioner, som der sikkert også har været her i kirken. At der de andre år – ja, på nær sidste år – nok har været en familiegudstjeneste på en dag som i dag. Måske endda procession med børn med palmegrene i hænderne. Børn, som måske kom gående op af denne gang, råbende: Hosianna, Hosianna.

Det må vi undvære i år.

Vi har dog ikke helt glemt børnene, så ud over det påskeløb, som Anna har lavet, og som man kan gå herude på kirkegården og som kan gennemføres gennem hele påsken, har vi også planlagt en familievenlig gudstjeneste første søndag efter påske i stedet. Vi håber, at vi må bare *lidt* mere til den tid.

Men det gode ved alt dette er jo, at vi måske kan få lov at fordybe os lidt mere i palmesøndagens budskab i dag.

Det er jo faktisk ikke så længe siden vi hørte teksten sidst – nemlig første søndag i advent.

Men dér husker I måske, hvordan den havde en helt anden klang. Samme tekst flankeredes af nogle helt andre salmer, som fx ”Gør døren høj, gør porten vid! Og ”Tak og ære være Gud”

Anderledes er det i dag, hvor vi her efter min prædiken fx skal synge salmen:

”Se, hvor nu Jesus træder, hen til den morderstad, enddog man ham bereder så grumt et blodebad.”

Ja, hvor vi 1. søndag i advent altså lyttede til dagens tekst med julens kommende glæde og forventning, som underlægningsmusik, så læser vi den samme tekst i dag, med påskens dramatiske og lidelsesfulde og sejrrige underlægningsmusik.

Indtoget i Jerusalem minder os på denne måde om, at Jesus har to sider. På den ene side er han nemlig Kongen – ja, kongernes konge, som fortjener al vores hyldest og ære, og så også på den anden side, at han også er villig, som vores allerbedste ven, at gå i døden for os.

Ja, at han er den, der elskede os så meget, at han var villigt til at lide og dø, for vores skyld.

På den ene side ligner han den store og stærke løve, ligesom Aslan, i Narniabøgerne, der både kunne skabe liv og gå i krig, og på den anden side et lam, der ser ud som slagtet, som der står i Johannes Åbenbaring.

Nej, nogle gange ville jeg ønske, at jeg kunne høre palmesøndagsteksten igen – uden at jeg vidste, hvad der skulle ske efterfølgende.

Måske jeg så faktisk ville kunne sætte mig helt ind i den skuffelse denne store folkeskare faktisk fik, da Jesus ikke gjorde det, som de havde forventet han ville gøre.

Måske jeg da kunne forstå, at de kun få dage efter vendte totalt på en tallerken og i stedte for at råbe ”Hosianna, Hosianna” nu råbte: ”Korsfæst, Korsfæst!”

For det der sker i dag er så utroligt meget anderledes end det vi skal høre på fredag.

I dag hyldede de ham virkelig.

De modtog virkelig Jesus, som Messias og Konge. Nærmest, som om han allerede havde besejret de onde romere – og al den falske trosdyrkelse, som fandt sted ved templet.

Det skyldtes nok alt dét, de indtil nu havde set Jesus gøre: de utallige mirakler, de 2 bespisningsundere, dæmonuddrivelserne, Lazarus’ opvækkelse fra de døde, som det absolutte højdepunkt.

De havde alle erfaret hvordan Jesus både havde magten over elementerne, sygdom, dæmoner og selve døden – ja, hvorfor skulle han så ikke også have magten over romerne. Hvorfor skulle hans herredømme ikke være stærkere end romernes?

Jo, de havde kæmpe forventninger. Mange var klar til at kæmpe for ham. Måske er det faktisk også derfor, at de hyldede ham på forhånd.

Men de skulle blive slemt skuffede.

Jesus var jo ikke kommet til Jerusalem for at ordne romerne – i stedet lod han romerne blive midlet til at gennemføre sin frelsesplan – at besejre dødens og djævelens magt.

Det nærmeste på noget der kunne ligne et oprør, var da han væltede vekselerernes borde ved templet. Men da handlede det jo netop ikke om romerne, men om den falske gudsdyrkelse.

Nej, selvom Jesus havde sagt det indtil flere gange til sine disciple, at han skulle dø og opstå igen, så tror jeg heller ikke disciplene forstod alt det der skete – i hvert fald ikke før de så ham igen, som opstanden – opstået fra de døde.

---

Ja, nogle gange ville jeg ønske, at jeg kunne høre denne tekst igen – uden at jeg vidste, hvad der siden skulle ske.

Men da kom jeg også til at tænke på følgende spørgsmål:

Ville jeg da også have ønsket at have været en af Jesu disciple – jeg tænker Andreas, Jakob, Peter?

Jeg ved det ikke.

Det må ikke have været let for dem. De endte alle med at flygte – på nær Peter, som så til gengæld endte med at fornægte ham.

5 dage senere stod de nok på lang afstand – paralyserede, ikke så meget skuffede over Jesus, måske mere skuffede over dem selv – og kiggede på, og lyttede til hvordan folkeskaren bare råbte ”korsfæst, korsfæst.” højere og højere.

---

Sådan kan vi også blive skuffede, hvis vi ikke oplever at Jesus hører vores bønner. For ligesom der faktisk er mange kristne, der oplever at Gud svarer på deres bønner, så er det også mange kristne, der ikke får det, de beder om.

De bliver skuffede. Du har måske selv oplevet det. Jeg har også. Jeg *har* oplevet gode ting med Gud, men jeg er også blevet skuffet indtil flere gange – og tænkt, hvorfor griber Gud ikke ind i den eller den situation.

Og her kan dagens tekst faktisk være en hjælp til at få et lille indblik i Guds handlemåder, men også til at blive nådige mod os selv.

For mon ikke Jesus godt vidste, at alle disse mennesker, som hyldede ham denne dag, ville vende på en tallerken 5 dage senere?

Det tror jeg.

For han tog jo lige præcis imod folkets hyldest – også selvom den var skrøbelig og svag. Han tog imod den, fordi det, som de sang og hyldede ham for var sandt – også selvom deres bagtanker var overfladiske og måske endda selviske.

På samme måde må vi også være nådige mod os selv, når vi bliver skuffede over Jesus, når vi egentlig bare gerne vil hylde ham, men måske ikke er i stand til det. Jesus støder os ikke bort, når vi reagerer med skuffelse. Han tager – også selvom vi nogle gange har svært ved at tro – alligevel imod vores sang og tilbedelse, fordi den er sand.

Og det er i bund og grund gode nyheder!

Det er gode nyheder, at Jesus vil tage imod vores sang og tilbedelse også selvom vi er faldet i fristelse indtil flere gange, eller bare er svage i troen og svigefulde i vores hjerter.

Ligesom folket kunne vende på en tallerken fra at råbe ”Hosianna” til at råbe ”korsfæst” – sådan er der heller ikke længere vej tilbage til Jesus end at vende sig om igen.

Og da skal du aldrig gå den lange vej tilbage, for Jesus står da allerede klar ved din side.

Hvis disciplene kunne få lov se ham i øjnene igen efter al deres svigt, så kan vi også.

Ja, Jesu blik rummer netop ingen fordømmelse længere. Vi kan trygt fejre ham her i påsken, også selvom vi måske har en svag tro. Vi kan roligt synge Hosianna – for det betyder netop: Herre, så frels os dog. Hjælp os. »Hosianna, Davids søn! Velsignet være han, som kommer, i Herrens navn! Hosianna i det højeste!«

Lad os bede sammen.

### Lovprisning

Lov og tak og evig ære være dig vor Gud, Fader, Søn og Helligånd, du, som var, er og bliver én sand treenig Gud, højlovet fra første begyndelse, nu og i al evighed. Amen

### Kirkebøn

Fri bøn.

Vi be’r dig nu særligt for de, der er ramt af sygdom, sorg, ulykke, savn og død:

Trøst de bedrøvede og bange,

giv frihed og retfærdighed til de fattige og undertrykte,

mæt de sultne, helbred de syge,

hjælp de hjemløse og landflygtige, vær hos de fangne, giv nyt mod og håb til de bekymrede, ensomme og modløse.

Herre, vi beder dig også for vort land, vores regering, kongehus, vor familie og alle, vi holder af og er forbundet med:

Hold din skærmende hånd over os,

og bevar os fra indbyrdes strid og opløsning.

Giv os styrke og vilje til at hjælpe og tilgive hinanden.

Herre, vi beder dig for din kirke her og ud over hele jorden: særligt for dem, som bliver forfulgt, fordi de er kristne.

Velsign kirken og forny den ved din Ånd.

Lad den altid være i bevægelse og lær os ikke blot at høre dit ord,

men også at gøre, som du har sagt.

### Apostolsk velsignelse

Lad os med apostlen tilønske hinanden:

Vor Herre Jesu Kristi nåde. Og Guds kærlighed

og Helligåndens fællesskab være med os alle! Amen